KLASA: 910-04/12-01/36

URBROJ: 538-08/2-12-01

Zagreb, 9. srpnja 2012. godine

***Ministarstvo regionalnoga razvoja i fondova Europske unije***

**objavljuje**

**POZIV ZA ISKAZ INTERESA**

**za**

 **dodjelu financijske potpore za potprogram „Jačanje ljudskih potencijala na lokalnoj i područnoj (regionalnoj) razini za učinkovitu pripremu i korištenje fondova Europske unije“**

Poziv za iskaz interesa (u nastavku teksta: Poziv) objavljuje se u svrhu dodjele financijskih potpora za edukativne aktivnosti koje se provode u svrhu jačanja ljudskih potencijala na lokalnoj i područnoj (regionalnoj) razini za učinkovitu pripremu i korištenje fondova Europske unije. Cilj ovog potprograma je ojačati ljudske potencijale u upravnim tijelima jedinica lokalne i područne (regionalne) samouprave i agencijama za bolju pripremu i provedbu razvojnih projekata prihvatljivih za financiranje iz pretpristupnih fondova Europske Unije, te strukturnih i Kohezijskog fonda.

Prihvatljivi podnositelji zahtjeva: Svim regionalnim koordinatorima (imenovani sukladno Pravilniku o upisniku upravnih tijela jedinica lokalne i područne (regionalne) samouprave, agencija i drugih pravnih osoba osnovanih s ciljem učinkovite koordinacije i poticanja regionalnog razvoja - NN 53/10) koji će zadovoljiti tražene kriterije, dodijelit će se financijska potpora sukladno osiguranim sredstvima u državnom proračunu Republike Hrvatske za 2012. godinu.

Iznos financijskih sredstava: Iznos maksimalne ukupne potpore aktivnostima iz ovog natječajnog područja iznosit će 1.312.500,00 kuna (s PDV-om). Predviđenim iznosom financirat će se edukativne aktivnosti svakog pojedinog regionalnog koordinatora u maksimalnom iznosu do 62.500 kn (s PDV-om).

Prihvatljiva područja financiranja: Kroz ovaj potprogram se mogu financirati troškovi edukativnih aktivnosti, odnosno stjecanja specifičnih znanja vezanih uz pripremu i provedbu projekata financiranih iz fondova Europske unije.

Prihvatljiva su sljedeća područja edukativnih aktivnosti:

- *Uvod u strukturne fondove i Kohezijski fond*: Cilj edukacije je upoznati polaznike s osnovnim pojmovima zajedničke kohezijske politike Europske unije u kojoj će Republike Hrvatska sudjelovati po ulasku u EU.

- *Programi Unije*: Cilj edukacije je upoznavanje polaznika s načinom pristupanja i sudjelovanja u Programima Unije te predstavljanje Programa Unije u kojima Republika Hrvatska sudjeluje.

- *Upravljanje projektnim ciklusom*: Cilj edukacije je osposobiti polaznike za samostalnu pripremu projekata u kontekstu pretpristupne pomoći EU, što uključuje npr. popunjavanje projektne dokumentacije, prijavnice i proračun projekta…Edukacija treba uključiti i radionice o izradi projektnih prijedloga, izradi plana aktivnosti, izradi proračuna projektnog prijedloga te pregled natječajnih procedura.

- *Priprema projekata prihvatljivih za financiranje iz fondova Europske Unije*: Cilj edukacije je osposobiti polaznike za pripremu projekata prihvatljivih za financiranje iz fondova Europske Unije.

- *Javna nabava (PRAG i nacionalno zakonodavstvo):* Cilj edukacije je ukazati na razliku između javne nabave po nacionalnom zakonodavstvu i javne nabave po PRAG-u.

- *Financijsko upravljanje*: Cilj edukacije je upoznavanje polaznika s razvojem sustava financijskog upravljanja i kontrole i aktivnostima koje je potrebno provesti kako bi se sustav dalje razvijao, u cilju poboljšanja financijskog upravljanja i odlučivanja radi ostvarenja ciljeva korisnika proračuna te obavljanja poslova na pravilan, etičan, ekonomičan, učinkovit i djelotvoran način.

- *Informiranje i promidžba u kontekstu fondova EU*: Cilj edukacije je pružiti osnovne informacije o uvjetima vidljivosti koje pred korisnike sredstava postavlja Europska komisija te osposobiti djelatnike za samostalnu provedbu aktivnosti iz područja informiranja i promidžbe.

- *Upravljanje nepravilnostima*: Cilj edukacije je upoznavanje polaznika s procedurama o upravljanju nepravilnostima, kako identificirati nepravilnost ili prijevaru, kako izvijestiti o nepravilnosti i kojoj instituciji prijaviti nepravilnost ili prijevaru.

- *Upravljanje rizicima*: Cilj edukacije je upoznati polaznike o mogućim rizicima te kako ih uspješno izbjeći ili smanjiti.

- *Državne potpore*: Cilj edukacije je upoznavanje polaznika o načinima i oblicima pomoći kroz državne potpore.

Načini dodjele financijskih sredstava: Sredstvima potprograma isključivo se financiraju edukativne aktivnosti vezane uz pripremu i provedbu projekata financiranih iz fondova Europske unije.

Ministarstvo sredstva za edukativne aktivnosti dodjeljuje korisniku u obliku bespovratnih sredstava.

Sredstva Ministarstva imaju namjenski karakter i korisnici ih moraju isključivo koristiti za financiranje edukativnih aktivnosti vezanih uz pripremu i provedbu projekata financiranih iz fondova Europske unije. Za slučaj nenamjenskog korištenja sredstava korisnik je dužan iznos nenamjenski utrošenih sredstava vratiti Ministarstvu.

Kontrola i nadzor korištenja financijskih sredstava: Korištenje sredstava potprograma mora biti transparentno. Ispunjavanje uvjeta i zahtjeva za dobivanje sredstava provjerava se putem administrativne kontrole prijave, putem kontrole izvješća korisnika te putem provođenja kontrole na terenu.

Izvješćivanje o korištenju financijskih sredstava: Ministarstvo prati i kontrolira namjensko korištenje sredstava na temelju izvješća i pribavljene dokumentacije koju je dužan izraditi korisnik sredstava. Korisnik sredstava dužan je dostaviti Ministarstvu izvješća o utrošku sredstava, ispunjene evaluacijske listiće, potpisne liste, izvješće o provedenim edukativnim aktivnostima o EU fondovima, te fotografije sa predavanja.

Važno je napomenuti kako sve edukacije moraju biti provedene, te **računi moraju biti ispostavljeni Ministarstvu zaključno s datumom 20.11.2012.**

Sadržaj zahtjeva: Zahtjev sadrži plan edukativnih aktivnosti, te popis predavača s priloženim životopisima.

Postupak podnošenja zahtjeva:

Prilikom podnošenja zahtjeva podnositelji trebaju dostaviti prijedlog prihvatljivih područja edukativnih aktivnosti, te sukladno tome prijedlog predavača sa životopisima.

Rukom pisani zahtjevi biti će odbačeni i neće se dalje razmatrati.

Zahtjev se predaje u zatvorenoj omotnici koja na vanjskoj strani mora sadržavati puni naziv i adresu podnositelja istoga, preporučenom poštom ili dostavom u pisarnicu Ministarstva, obavezno uz naznaku: **Poziv za iskaz interesa za dodjelu financijske potpore za potprogram „Jačanje ljudskih potencijala na lokalnoj i područnoj (regionalnoj) razini za učinkovitu pripremu i korištenje fondova Europske unije“** - **Ne otvarati**,

 na adresu:

**Ministarstvo regionalnoga razvoja i fondova Europske unije**

**Trg kralja Petra Krešimira IV. broj 1**

**10000 Zagreb**

**Krajnji rok za podnošenje zahtjeva je 15. kolovoz 2012. godine.** U slučaju slanja zahtjeva poštom, prihvatljivima će se smatrati sve pošiljke poslane preporučenom poštom s poštanskim žigom zaključno s 15. kolovozom 2012. godine.

Podnositelji zahtjeva će o statusu svoga zahtjeva, nakon postupka otvaranja i administrativne provjere, biti obaviješteni pisanim putem.

Nakon postupka ocjenjivanja, na prijedlog Povjerenstva za odabir projekata, ministar će donijeti odluku o odabiru, o kojoj će korisnici biti obaviješteni pisanim putem.

Po odluci će se sa prihvaćenim podnositeljima potpisati ugovor o financiranju najkasnije do 31. kolovoza 2012. godine.

Odgovorne osobe za kontakt i dodatna pitanja u Ministarstvu su: Ana Odak, tel: 016400687, mob: 0997302191; e-mail: ana.odak@mrrfeu.hr i Arnelija Šipek, tel: 016400602, mob: 0994399444, e-mail: arnelija.sipek@mrrfeu.hr. Dodatne informacije o Pozivu mogu se dobiti na e-mail adresi: ssioa@mrrfeu.hr.

Poziv za iskaz interesa dostupan je na web stranici Ministarstva regionalnoga razvoja i fondova Europske unije: www.mrrfeu.hr pod **Poziv za iskaz interesa za dodjelu financijske potpore za potprogram „Jačanje ljudskih potencijala na lokalnoj i područnoj (regionalnoj) razini za učinkovitu pripremu i korištenje fondova Europske unije“**

**MINISTARSTVO REGIONALNOGA RAZVOJA I FONDOVA EUROPSKE UNIJE**